व्यक्ति ने बड़े भाई के पूरे परिवार की हत्या की, पुलिस के सामने किया सरेंडर
आरोपी ने एक वीडियो मैसेज के जरिए अपराध कबूल कर लिया और मैसेज अपने गांव के सरपंच और कुछ अन्य लोगों को भेज दिया। बाद में उसने जाजपुर जिले में बालीचंद्रपुर पुलिस के सामने आत्मसमर्पण कर दिया।
भुवनेश्वर: ओडिशा के कटक जिले में एक चौंकाने वाली घटना में एक व्यक्ति ने भूमि विवाद के चलते अपने बड़े भाई के पूरे परिवार की कथित तौर पर हत्या कर दी। पुलिस ने मंगलवार को यह जानकारी दी। घटना राज्य के कटक जिले के कुसुपुर गांव की है। आरोपी शीबा प्रसाद साहू (42) ने एक वीडियो मैसेज के जरिए अपराध कबूल कर लिया और मैसेज अपने गांव के सरपंच और कुछ अन्य लोगों को भेज दिया। बाद में उसने जाजपुर जिले में बालीचंद्रपुर पुलिस के सामने आत्मसमर्पण कर दिया।मृतकों की पहचान अलेख चंद्र साहू (46), उनकी पत्नी रश्मि रेखा प्रुस्टी (41), उनकी बेटी स्मृति संध्या (19), दो बेटे स्मृति साहिल (18) और स्मृति सौरव (16) के रूप में हुई है। वीडियो संदेश में साहू ने आरोप लगाया कि भूमि विवाद को लेकर लेखा और उनके परिवार के सदस्य उन्हें लंबे समय से प्रताड़ित कर रहे थे।उसने आत्मसमर्पण करने से पहले वीडियो रिकॉर्ड किया था, जिसमें कहा, "उन्होंने विवाद को लेकर कल रात मेरी पिटाई की। इसलिए, मैंने होश खो दिया और उन्हें मार डाला। मैं कानून के अनुसार सजा भुगतने के लिए तैयार हूं।"कटक (ग्रामीण) के एसपी जुगल किशोर बनोठ ने कहा, "हमने उस मामले की जांच शुरू कर दी है, जहां एक ही परिवार के पांच लोगों की हत्या की गई है। प्रारंभिक जांच में हमने पाया है कि हत्या के पीछे पारिवारिक विवाद है।" उन्होंने कहा कि आरोपी अब पुलिस हिरासत में है और घटना के बारे में विस्तृत जानकारी उससे पूछताछ के बाद पता चलेगी।(इनपुट- एजेंसी)